**Zúzalékos utakat újít fel a Városgazda**

Az elmúlt időszak kedvezőtlen időjárási körülményei megviselték a város területén található zúzalékos úthálózatot. Az átázott felületű utakon eddig nem lehetett elvégezni a szükséges javítási munkákat, de a kedvező időjárás beköszöntével, az elkövetkezendő időszakban elindulhatnak a munkálatok.

Az elmúlt hetekben, a Miskolci Városgazda Nonprofit Kft. Útellenőri Szolgálatának előzetes felmérése, és a beérkezett lakossági és önkormányzati képviselők bejelentései alapján, a javítási munkák előkészítése folyt.

A javítási munkákat a Városgazda – az időjárás függvényében- 2024. április 22-én Miskolcon, az Árok utca, Bábonyibérc, Dóczy, Feszty Árpád utcák és Bodótető térségében kezdi meg, majd ezt követően folytatódnak a város többi területén található zúzalékos utak szükség szerinti javítási munkái, összesen 107 utcában, 148.000 négyzetméteren.